Continuă campania de recrutare pentru soldaţi gradaţi profesionişti a armatei române. Ministerul Apărării Naţionale (MApN) a anunţat, luni, 13 mai, numărul de posturi disponibile și județele unde acestea vor fi puse la bătaie.
"Ministerul Apărării Naţionale continuă activităţile de recrutare a tinerilor pentru posturile de soldaţi şi gradaţi profesionişti. În seria a doua a campaniei de recrutare şi selecţie sunt disponibile peste 3.800 de posturi vacante în 32 judeţe din ţară şi în municipiul Bucureşti", au transmis, luni, 13 mai, reprezentanţii Ministerului Apărării Naţionale, într-un comunicat de presă.
Potrivit documentului citat, procesul de recrutare şi selecţie se desfăşoară după următorul calendar:
- înscrierea candidaţilor: 07.05 – 03.06.2024;
- selecţia candidaţilor: 13.05 – 07.06.2024;
- efectuarea examinării medicale: 20.05 – 14.06.2024;
- termen final de întocmire a dosarelor de candidat: 02.07.2024.
MApN a precizat că informaţii referitoare la oferta profesională, condiţiile de recrutare, selecţie şi repartiţie pot fi obţinute de la unităţile militare pentru care candidaţii optează sau de la biroul informare recrutare din centrele militare de pe raza localităţii de domiciliu.